Κριτήρια για διασφάλιση εφαρμογής ανάστροφης ενδαρτηρεκτομής της καρωτίδας
Authors: Χριστοφόρου Παναγίτσα 
Published: March 2022

Σκοπός: Η ανάστροφη ενδαρτηρεκτομή της καρωτίδας έχει χαρακτηριστεί ως ασφαλής και αποτελεσματική χειρουργική θεραπεία για τη στένωση καρωτίδας, με σκοπό την πρόληψη του ισχαιμικού εγκεφαλικού επεισοδίου. Ενώ η μέθοδος διεθνώς απομακρύνεται από τη σκιά της κλασικής ενδαρτηρεκτομής, παραμένει ο προβληματισμός σχετικά με την πιθανή κεφαλική επέκταση της αθηρωματικής πλάκας μέχρι τη βάση του κρανίου, σε βαθμό απαγορευτικό για τοποθέτηση λαβίδας αποκλεισμού σε υγιές τμήμα του αγγείου. Σε μια τέτοια περίπτωση, η ανάστροφη ενδαρτηρεκτομή δεν μπορεί να πραγματοποιηθεί κατά κανόνα με ασφάλεια και θα πρέπει προ της διάνοιξης της καρωτίδας να επιλεγεί η κλασική επιμήκης ενδαρτηρεκτομή. Η ανάδειξη κριτηρίων, τα οποία θα επιτρέπουν ή θα απαγορεύουν τη μέθοδο της ανάστροφης ενδαρτηρεκτομής, λόγω της κεφαλικής επέκτασης του αθηρώματος, αποτελεί το στόχο της παρούσας διατριβής. Σχεδιάστηκε μια προοπτικού τύπου μελέτη ασθενών με συμπτωματική ή ασυμπτωματική σημαντική καρωτιδική στένωση, στην οποία έχουν μελετηθεί προεγχειρητικές και διεγχειρητικές μετρήσεις, οι οποίες συγκρίνονται με μετεγχειρητικές μετρήσεις, για την εκτίμηση της περιφερικής επέκτασης της αθηρωματικής πλάκας, προκειμένου να αποφασίσουμε την εκτέλεση -πριν από την διαίρεση των αγγείων - της τεχνικής της ανάστροφης ενδαρτηρεκτομής της καρωτίδας.Υλικά και μέθοδοι: Ογδόντα ασθενείς υποβλήθηκαν σε ανάστροφη ενδαρτηρεκτομή της καρωτίδας, χωρίς επιλογή ασθενούς. Η μελέτη περιλάμβανε 37 ασθενείς με συμπτωματική στένωση καρωτίδας άνω του 70% και 43 με ασυμπτωματική στένωση μεγαλύτερη από 80%. Η πρώτη ομάδα περιλάμβανε 10 γυναίκες και 27 άνδρες, ενώ η δεύτερη ομάδα περιλάμβανε 16 γυναίκες και 27 άνδρες. Έχουμε χρησιμοποιήσει τέσσερις μεθόδους για τον καθορισμό κριτηρίων: προεγχειρητική έγχρωμη υπερηχογραφική εξέταση Doppler που περιλάμβανε τη μέτρηση του μήκους τους αθηρώματος της έσω καρωτίδας (κατά τον κεφαλουραίο άξονα), ιδίως την περιφερική επέκταση από το ύψος του καρωτιδικού διχασμού και κεφαλικά, τη διεγχειρητική μέτρηση του ψηλαφητού αθηρώματος εξωτερικά του τοιχώματος της έσω καρωτίδας προ της διατομής της καρωτίδας, τη μετεγχειρητική μέτρηση του αθηρώματος αμέσως μετά την αφαίρεσή του και τη μετεγχειρητική ιστολογική μέτρηση του μήκους του αθηρώματος. Όλα τα δεδομένα αναλύθηκαν, ενώ συσχετίστηκαν με τα κλινικά χαρακτηριστικά και τους παράγοντες κινδύνου των ασθενών.Αποτελέσματα: Οι μέθοδοι μέτρησης, διεγχειρητικά και μετεγχειρητικά, του αθηρώματος της έσω καρωτίδας δεν είναι τόσο αξιόπιστες για την επέκταση του. Η προεγχειρητική μελέτη με υπερήχους είναι μια αξιόπιστη, μη επεμβατική μέθοδος για την εκτίμηση της πραγματικής περιφερικής επέκτασης του αθηρώματος της έσω καρωτίδας, προκειμένου να αποφασιστεί με ασφάλεια να εκτελεστεί ανάστροφη ενδαρτηρεκτομή της καρωτίδας με τη διόρθωση, όπως υπαγορεύεται από τον τύπο: AL = 0,6704 + 0,7685 ∙ DopplerΣε αυτήν τη σειρά ασθενών με στένωση καρωτίδας δεν υπήρξε ανάγκη απόκλισης από την τεχνική της ανάστροφης ενδαρτηρεκτομής της καρωτίδας. Σε όλες τις περιπτώσεις, η προεγχειρητική υπερηχογραφική μέτρηση, καθώς και η διεγχειρητική εκτίμηση επιβεβαίωσαν τη σωστή απόφαση της επιλογής της χειρουργικής επέμβασης. Νοσηρότητα, θνητότητα μηδενική.Συμπεράσματα: Η περιφερική επέκταση της αθηρωματικής πλάκας στην έσω καρωτίδα μπορεί να εκτιμηθεί με μεγάλη ακρίβεια με προεγχειρητική μελέτη με υπερήχους και αυτή η εξέταση μπορεί να χρησιμοποιηθεί με ασφάλεια ως κριτήριο για την εκτέλεση ή την αποφυγή της τεχνικής της ανάστροφης ενδαρτηρεκτομής της καρωτίδας, προκειμένου να επιδιορθωθεί επιτυχώς μια στένωση της έσω καρωτίδας.